b'\n_START_ARTICLE_\nLieporiai\n_START_SECTION_\nGeografija\n_START_PARAGRAPH_\nRibojasi \xc5\xa1iaur\xc4\x97s vakaruose su Dainais, \xc5\xa1iaur\xc4\x97je su buvusiu Auk\xc5\xa1tabalio kaimu ir Besarabijos dalimi, vadinama Ta\xc5\xa1kentu (urbanistinis projekto kodas Lieporiai-1, tod\xc4\x97l administraciniai priskiriamas Lieporiams), rytuose su Verduliais ir Verduliukais, pietvakariuose su Gegu\xc5\xbeiais, pietuose su Ber\xc5\xbeyne, vakaruose su Gytariais. Dalis buvusios senosios gyvenviet\xc4\x97s \xe2\x80\x93 Liepori\xc5\xb3 kaimas yra \xc5\xa0iauli\xc5\xb3 rajono administracin\xc4\x97se ribose. 1998 m. buvusios kol\xc5\xabkin\xc4\x97s gyvenviet\xc4\x97s dalis \xc4\xafjungta \xc4\xaf miesto ribas.\n_START_SECTION_\nIstorija\n_START_PARAGRAPH_\nRajono teritorijoje \xc5\xbemoni\xc5\xb3 gyventa jau IV a.-IX a. Tai rodo atsitiktiniai radiniai, rasti statyb\xc5\xb3 metu. 1983 m. \xc4\xaf vakarus nuo kaimo aptiktas Liepori\xc5\xb3 kapinynas, kur\xc4\xaf, ple\xc4\x8diant gretimo Gytari\xc5\xb3 mikrorajono statybas, \xc5\xa0iauli\xc5\xb3 Au\xc5\xa1ros muziejus prad\xc4\x97jo tyrin\xc4\x97ti 1987 m. (Ilona Va\xc5\xa1kevi\xc4\x8di\xc5\xabt\xc4\x97), ir senovin\xc4\x97s Liepori\xc5\xb3 gyvenviet\xc4\x97s, kurias 1990\xe2\x80\x932006 m. tyr\xc4\x97 Birut\xc4\x97 Salatkien\xc4\x97. \xc4\xae rytus nuo kaimo yra Liepori\xc5\xb3 senkapis. Liepori\xc5\xb3 rajono teritorijoje yra Pirmojo pasaulinio karo vokie\xc4\x8di\xc5\xb3 kari\xc5\xb3 kapai._NEWLINE_1945-1963 m. kaimo laukuose veik\xc4\x97 karinis\xe2\x80\x93civilinis aerodromas, u\xc5\xbedarytas pasta\xc4\x8dius televizijos bok\xc5\xa1t\xc4\x85. Senasis Liepori\xc5\xb3 kaimas nugriautas 1970\xe2\x80\x931977 m. ir 1980\xe2\x80\x931984 m. statant daugiabu\xc4\x8di\xc5\xb3 gyvenam\xc5\xb3j\xc5\xb3 nam\xc5\xb3 mikrorajonus. Vienas j\xc5\xb3 (urbanistinis projekto kodas Lieporiai-2) d\xc4\x97l tolumo nuo miesto gyventoj\xc5\xb3 buvo pramintas Sachalinu, kitas (Lieporiai-3) \xe2\x80\x93 Kam\xc4\x8diatka._NEWLINE_Miestas pagal pokario metais rengt\xc4\x85 slapt\xc4\x85 generalin\xc4\xaf plan\xc4\x85, sudaryt\xc4\x85 jaunos Leningrado architekt\xc4\x97s \xc5\xa0arapovos, tur\xc4\x97jo pl\xc4\x97stis Kairi\xc5\xb3 kryptimi, Tal\xc5\xa1os e\xc5\xbeeras tur\xc4\x97jo atsidurti miesto viduryje. Vilniaus projektuotojai (vadovas architektas Kazimieras Bu\xc4\x8das), \xc5\xa1iaulie\xc4\x8diams net ne\xc5\xbeinant, planavo didel\xc4\xaf gyvenam\xc4\x85j\xc4\xaf rajon\xc4\x85 aplink Salduv\xc4\x99. Bet vis intensyv\xc4\x97jantis pokario metais \xe2\x80\x9e\xc5\xa1altasis karas\xe2\x80\x9c miestui \xe2\x80\x9epadovanojo\xe2\x80\x9c rekonstruot\xc4\x85 Zokni\xc5\xb3 karin\xc4\xaf aerodrom\xc4\x85. Aerodromo vadovyb\xc4\x97, ypa\xc4\x8d pulkininkas Loginovas ir partijos miesto komiteto pirmais sekretorius Algirdas Ferensas greitai suprato, kad gyvenimas sugriov\xc4\x97 genplan\xc4\x85 \xe2\x80\x93 aerodromo i\xc5\xa1kelti jau nebegalima ir problem\xc4\x85 reikia spr\xc4\x99sti Vilniuje ar net Maskvoje. Miesto architektai ir vald\xc5\xbeia sutar\xc4\x97, kad miest\xc4\x85, kaip ir buvo galvota prie\xc5\xa1kario metais, reikia pl\xc4\x97sti \xc4\xaf Bubi\xc5\xb3 poilsio zon\xc4\x85. I\xc5\xa1 TSRS kariuomen\xc4\x97s generalinio \xc5\xa1tabo buvo gautas ra\xc5\xa1tas, kad d\xc4\x97l ypating\xc5\xb3 motyv\xc5\xb3 aerodromo aplinkoje nam\xc5\xb3 statyti negalima. \xc5\xa0i pirmojo genplano superklaida b\xc5\xabt\xc5\xb3 paai\xc5\xa1k\xc4\x97jusi v\xc4\x97liau pati savaime, bet net tada, baigiant statyti Nam\xc5\xb3 statybos kombinat\xc4\x85, jau buvo sugai\xc5\xa1ta daug laiko. Tod\xc4\x97l ir teko pirmuosius kombinato pagamintus stambiaplok\xc5\xa1\xc4\x8dius namus statyti miesto centre, nes kitur nebuvo net i\xc5\xa1planavimo projekt\xc5\xb3. _NEWLINE_Lieporiai urbanizuoti pagal 1966 m. projekt\xc4\x85 (architektas A. Kuosa)._NEWLINE_Pietin\xc4\x97je rajono dalyje 1989\xe2\x80\x931990 m. suprojektuotas \xc5\xa0ventupio gyvenamasis rajonas, ta\xc4\x8diau projektas, nutr\xc5\xabkus daugiabu\xc4\x8di\xc5\xb3 gyvenam\xc5\xb3j\xc5\xb3 nam\xc5\xb3 statybai, nebebuvo vykdomas, o 1993\xe2\x80\x931994 m. jam numatytas \xc5\xbeem\xc4\x97s sklypas buvo i\xc5\xa1dalytas po 2-3 ha buvusiems kol\xc5\xabkie\xc4\x8diams. Ma\xc5\xbeaauk\xc5\xa1t\xc4\x97 gyvenamoji statyba, kol neparuo\xc5\xa1tas naujas rajono specialusis planas, vykdoma tik prie esam\xc5\xb3 gatvi\xc5\xb3.'